‘Wees paraat,’ waarsku hoof ná rowers top-laerskool plunderKringtelevisiefoto deur die skool aan Maroela Media verskaf Sowat R800 000 se elektroniese en ander waardevolle toerusting is tydens ŉ inbraak by ŉ vooraanstaande laerskool in Centurion gebuit. “Ons het gedink ons is paraat en ons sekuriteit is voldoende, maar dit was nie,” vertel die skoolhoof, wat anoniem wil bly uit vrees dat die skool weer geteiken kan word. Die rooftog het Donderdagaand plaasgevind. Uit die beskikbare inligting blyk dit dat die inbrekers vooraf reeds sekere voorbereidings- en verkenningswerk by die skool gedoen het, wat dit vir hulle maklik gemaak het om deur die kantoor se dak toegang tot die hoof se kantoor te kry. Die inbrekers het die bedrading van die alarmstelsel gedeaktiveer en al die sekuriteitskameras in die kantoorblok verwoes voor hulle kantoordeure oopgebreek, kluise oopgesny en alles van waarde uit die kantore verwyder het. “Ons skat die waarde van die rekenaars, skootrekenaars, tablette, projektors, kontant en ander items wat gesteel het, op ongeveer R800 000. Dit sluit nie die vervangingskoste van die sekuriteitstelsel, slotte en kluise in nie. Ons bring nou boonop noodsaaklike opgraderings aan die skool se sekuriteitstelsel aan wat ons nóg duisende rande gaan kos,” sê hy. Kringtelevisiefoto deur die skool aan Maroela Media verskaf Boonop het rowers Dinsdagoggend weer ŉ poging aangewend om in die vroeë oggendure by die skool in te breek, maar dié keer het ŉ alarm afgegaan en die inbrekers het op die vlug geslaan. Dis nie duidelik of dit dieselfde inbrekers is nie. Sy besluit om met Maroela Media oor die voorval te praat, spruit nie daaruit dat hy paniek wil saai nie, maar juis dat hy ander skole wil waarsku om meer paraat te wees, sê die hoof. Verskeie skole in Johannesburg, Pretoria en Centurion het die afgelope paar weke onder inbrake deurgeloop. In een geval is die hoof van ŉ hoërskool, wat laataand by die skool was, ernstig aangerand. “Dis duidelik dat hierdie rowers, wat moontlik deel van ŉ sindikaat is, skole in meer gegoede woonbuurte teiken,” sê hy. “Skole moet ernstig kyk dat die sekuriteitsmaatreëls in plek is. Ons skool het ŉ alarmstelsel, sekuriteitskameras, veiligheidshekke, bewegingsensors binne en buite die geboue en ŉ gewapendereaksiediens. Ons het ook nooit baie kontant op die perseel nie. Maar dit alles was nie voldoende nie. Hierdie rowers is professioneel en weet presies waar om swak plekke in ŉ sekuriteitstelsel uit te buit.” Hy beveel aan dat skole die kundigheid van ŉ sekuriteitskenner bekom om ŉ sekuriteitsoudit by die skool te doen, en aanbevelings rondom die sekuriteitsmaatreëls van die skool te maak. “Die kundiges wat ons nou help om die sekuriteit by die skool op te gradeer, het verskeie aanbevelings gemaak waaraan ons glad nie self sou gedink het nie,” sê hy. “Ons is nou nog selfs meer paraat.” Hy het skoolhoofde gemaan om nie sy waarskuwing ligtelik op te neem nie. “Skole is ŉ weerlose teiken, omdat die hekke dikwels ná skool oopstaan vir kinders wat in- en uitbeweeg vir buitemuurse aktiwiteite. Ons kinders se veiligheid is veel meer werd as die koste van ŉ beter sekuriteitstelsel.”